A. Záborská, poslankyňa: (2002-07-02):
J. Migaš, predseda NR SR: O bode 60 budeme hlasovať neskôr. Ďakujem navrhovateľovi, ďakujem pani spravodajkyni. Panie poslankyne, páni poslanci, podľa schváleného programu je dnes ako bod 106 programu – bolo určené Národnou radou hlasovaním, že sa prerokuje v utorok 2. júla – vládny návrh zákona o Slovenskom audiovizuálnom fonde a o zmene a doplnení zákona Národnej rady Slovenskej republiky č. 1/1996 Z. z. o audiovízii v znení neskorších predpisov (tlač 1528). Procedurálne návrhy. (Hlasy v pléne.) Pán minister, váš bod je ohlásený, takže pripravte sa na predloženie návrhu zákona. Ale najprv budú procedurálne návrhy. Pán poslanec Orosz, nech sa páči. L. Orosz, poslanec: Áno, pán predseda, chcem dať procedurálny návrh, aby body 3 a 4, to znamená tlače 1425 a 1529 boli prerokované zajtra z dôvodu, že v tejto chvíli sa vyrábajú spoločné správy, nebolo by možné o nich rokovať dnes. Je to návrh skupiny poslancov na vydanie zákona o poskytnutí jednorazového peňažného príspevku politickým väzňom a pozostalým manželkám a návrh poslancov Petra Osuského a Františka Šebeja na vydanie zákona, ktorým sa mení a dopĺňa zákon č. 105/2002 Z. z. o poskytnutí jednorazového finančného príspevku príslušníkom československých zahraničných alebo spojeneckých armád, ako aj domáceho odboja v rokoch 1939 – 1945. J. Migaš, predseda NR SR: Čiže aby body 3 a 4 čiže 110 a 111, je všeobecná vôľa, sme prerokovali zajtra, pretože nie sú pripravené správy? Čiže súhlasíme s týmto návrhom. Chcem vysvetliť pani ministerke, že bod 106 podľa schválenia Národnou radou sa má prerokovať dnes. Ja už som tento bod uviedol, ide o tlač 1528. Preto v súlade s rozhodnutím Národnej rady budeme teraz o ňom rokovať. Pán poslanec Hoffmann má procedurálny návrh. Nech sa páči. A. Hoffmann, poslanec: Vážený pán predseda, chcem predniesť procedurálny návrh v mene poslaneckých klubov SDĽ, SOP a SMK, aby do programu 61. schôdze bol zaradený vládny návrh zákona o uplatňovaní zásady rovnakého zaobchádzania (tlač 1603) a prerokoval sa v súlade s návrhom vlády v priebehu zajtrajšieho rokovacieho dňa. Ďalej navrhujem, aby do programu 61. schôdze boli zaradené ďalšie dva body – návrh na vyslanie vrtuľníkovej jednotky Armády Slovenskej republiky do operácie na podporu mieru pod vedením NATO – SFOR (tlač 1630) a informácia o pokračovaní pôsobenia vojenskej poľnej nemocnice Armády Slovenskej republiky v nástupníckej mierovej misii Organizácie Spojených národov UNMISET vo Východnom Timore (tlač 1631) – a aby sa, ak bude vôľa parlamentu, prerokovali tieto dva posledné body ihneď. J. Migaš, predseda NR SR: Pán poslanec, budeme hlasovať za chvíľu, vy žiadate hlasovať spoločne? Dá sa? Alebo o každom návrhu osobitne žiadate hlasovať? (Hlasy z pléna.) Dobre. Čiže o tých návrhoch o tlači 1630 a 1631 budeme hlasovať spoločne a potom o návrhu o tzv. antidiskriminačnom zákone by sme hlasovali osobitne. Dobre? (Hlasy z pléna.) Pán poslanec Tuchyňa. J. Tuchyňa, poslanec: Ďakujem, pán predseda, za slovo. Parlament nemusí brať ani na vedomie predĺženie pôsobenia poľnej nemocnice v misii, pretože toto patrí do kompetencie vlády. Správu máme, videli sme ju, patrí to do kompetencie vlády, parlament o tom rokovať nemusí. Ďakujem. J. Migaš, predseda NR SR: Dobre. Čiže návrhy boli prednesené, poznámku k tomu povedal pán poslanec Tuchyňa. Dávam hlasovať najprv o návrhu na zaradenie tzv. antidiskriminačného zákona na rokovanie Národnej rady a aby sa prerokoval v súlade s návrhom vlády v priebehu zajtrajšieho rokovacieho dňa. Bol to prvý návrh pána poslanca... (Ruch v sále.) Prosím? (Hlasy z pléna.) Buďte tichšie. Preto, že nie ste, všetko nepočujete. Buďte tichšie a dávajte pozor a potom budete vedieť, o čom sa hlasuje. Nech sa páči, zopakujte, pán poslanec Hoffmann, o čom máme hlasovať, prvý bod. A. Hoffmann, poslanec: Budeme hlasovať o návrhu zaradiť do programu schôdze vládny návrh zákona o uplatňovaní zásady rovnakého zaobchádzania (tlač 1603) a prerokovať ho v súlade s návrhom vlády v priebehu zajtrajšieho rokovacieho dňa. J. Migaš, predseda NR SR: Prezentujme sa a hlasujme o tomto návrhu pána poslanca Hoffmanna. Hlasujeme. Hlasujeme o prvom návrhu pána poslanca, o zaradení tzv. antidiskriminačného zákona na rokovanie Národnej rady, aby sme ho v súlade s návrhom vlády prerokovali zajtra v priebehu dňa. Hlasujeme. (Hlasovanie.) Prítomných je 56 poslancov. Málo. Ďalší návrh. Pán poslanec navrhol, aby sme zaradili do programu bod – návrh na vyslanie vrtuľníkovej jednotky Armády Slovenskej republiky do operácie na podporu mieru pod vedením NATO – SFOR (tlač 1630) – a aby sa prerokoval ihneď. Hlasujme. Hlasujeme o tomto návrhu. To bol druhý návrh pána poslanca Hoffmanna. (Hlasovanie.) Prítomných je 80 poslancov, za 76, proti 1, zdržali sa 2, nehlasoval 1. Konštatujem, že tento návrh sme schválili. Informácia o pokračovaní pôsobenia vojenskej poľnej nemocnice Armády Slovenskej republiky v nástupníckej mierovej misii Organizácie Spojených národov UNMISET vo Východnom Timore (tlač 1631), to bol ďalší návrh pána poslanca Hoffmanna na zaradenie do programu a prerokovanie ihneď. Hlasujme, aj keď svoju poznámku alebo vysvetlenie povedal pán poslanec Tuchyňa. Hlasujme o tomto návrhu. (Hlasy v sále.) Panie poslankyne, páni poslanci, po prerokovaní návrhu pána ministra Kňažka na vydanie zákona by sme potom prerokovali dva návrhy, ktoré boli schválené, to znamená v skrátenom konaní vládny návrh zákona o štátnom podniku a potom váš návrh. (Hlasovanie.) Prítomných je 76 poslancov, za 69, proti nie je nikto, zdržali sa 2, nehlasovalo 5. Konštatujem, že sme tento návrh schválili. (Hlasy z pléna.) Pokiaľ ide o váš návrh, tam bola všeobecná zhoda, čiže Národná rada s ním súhlasila bez hlasovania, čiže sa to akceptuje. Nech sa páči, minister kultúry. Panie poslankyne, páni poslanci, podľa schváleného programu, ako som už povedal, nasleduje druhé čítanie o vládnom návrhu zákona o Slovenskom audiovizuálnom fonde a o zmene a doplnení zákona Národnej rady Slovenskej republiky č. 1/1996 Z. z. o audiovízii v znení neskorších predpisov . Vládny návrh zákona ste dostali pred prvým čítaním ako tlač 1528 a spoločnú správu výborov schválenú gestorským výborom máte ako tlač 1528a. Vládny návrh odôvodní minister kultúry Milan Kňažko. Nech sa páči. M. Kňažko, minister kultúry SR: Vážený pán predseda, vážené panie poslankyne, páni poslanci, návrh zákona predkladá vláda Slovenskej republiky v súlade s plánom svojich legislatívnych úloh a z dôvodu nevyhnutnosti zabezpečiť systémovú úpravu finančných zdrojov slovenskej audiovizuálnej kultúry. Po viac ako desaťročí nestabilnej existencie a hroziaceho zániku slovenskej kinematografickej kultúry a priemyslu je zriadenie Slovenského audiovizuálneho fondu prvým systémovým riešením v tejto oblasti a základom ďalších krokov k zabezpečeniu kontinuálneho rozvoja nezávislej audiovizuálnej kultúry na Slovensku. Predložený návrh zákona upravuje podmienky tvorby, výroby a šírenia slovenských audiovizuálnych diel určených pre kiná, a to predovšetkým rozšírením finančných zdrojov na podporu a rozvoj audiovizuálnej kultúry a priemyslu v Slovenskej republike. Táto oblasť bola počas predchádzajúceho desaťročia bez základného finančného zdroja a ocitla sa v stave reálneho ohrozenia svojej ďalšej existencie. Súčasný stav je v priamom protiklade s požiadavkami a odporúčaniami Európskej únie a Rady Európy, ktoré zdôrazňujú nezávislé postavenie filmových produkčných spoločností. Pojem nezávislá audiovizuálna tvorba a výroba sa pritom v európskom kontexte používa v súvislosti s rozvojom producentského sektora nezávislého od štátu aj od televíznych vysielateľov. Práve tento sektor je zatiaľ na Slovensku najslabšou celého audiovizuálneho prostredia. Vo väčšine členských krajín Európskej únie a takisto už takmer vo všetkých transformujúcich sa krajinách sa podpora kinematografickej a nezávislej audiovizuálnej tvorby uskutočňuje prostredníctvom samostatných organizácií fondového charakteru na celoštátnej alebo regionálnej úrovni so samosprávnym princípom riadenia a s definovanými zdrojmi. Návrh zákona prešiel počas svojej prípravy aj počas druhého čítania vo výboroch Národnej rady Slovenskej republiky intenzívnou diskusiou všetkých zúčastnených strán. Pozmeňujúce návrhy k vládnemu návrhu zákona sú výsledkom viacnásobných rokovaní o predmetnom návrhu, ktoré iniciovalo ministerstvo kultúry s cieľom dosiahnuť kompromis medzi všetkými rozhodujúcimi zúčastnenými subjektmi, a to predovšetkým so zástupcami televíznych vysielateľov, filmových producentov, tvorcov, distributérov a zástupcov prevádzkovateľov kín. Je prirodzené, že v diskusiách o návrhu zákona sa vyskytujú aj kontroverzné názory a odmietavé postoje najmä zo strany tých subjektov, ktoré sa navrhujú, ako prispievatelia do fondu. V tejto súvislosti mi dovoľte zdôrazniť, že základným princípom fondu ako neštátneho podporného subjektu je vytvárať zdroje podpornej činnosti z celého audiovizuálneho prostredia, a to najmä z tých oblastí, v ktorých sú používanie a šírenie audiovizuálnych diel základom podnikateľskej činnosti jednotlivých subjektov. Nevyhnutné navýšenie finančných zdrojov na podporu audiovizuálnej tvorby a výroby dnes nemožno hľadať ani výlučne v štátnom rozpočte, ani vo verejnoprávnej televízii. Nie je pravdivé konštatovanie, že štát sa týmto návrhom zbavuje svojej zodpovednosti za rozvoj audiovizuálnej kultúry a priemyslu. Zo štátneho rozpočtu už teraz plynie každoročne v priemere okolo 50 mil. korún na podporu audiovizuálnych diel určených primárne pre kiná. Ministerstvo kultúry v tomto volebnom období podporilo priamo vznik 21 dlhometrážnych filmov. Na podporu audiovizuálnej kultúry pridelilo sumu viac ako 212 mil. korún zo štátneho rozpočtu. Tvorba a výroba filmov pre kiná nie je a ani nebude na Slovensku investičnou činnosťou. Návratnosť takto vložených prostriedkov je dlhodobá a neistá vzhľadom na rozmery domáceho trhu a nízky priemerný potenciál predaja do zahraničia. V tejto oblasti preto nemožno uplatňovať ani nepriamu podporu formou daňových alebo iných zvýhodnení súkromných investícií. Tento nástroj je možné aj potrebné použiť pri rozvoji filmových technológií na Slovensku, ktoré sú v stave faktickej likvidácie. Aj preto podpora technológií napokon nie je zahrnutá v činnosti fondu, nakoľko je možné riešiť ju inými nástrojmi. Ak teda chceme a musíme hľadať ďalšie zdroje na doplnenie už jestvujúcich verejných financií na podporu nezávislej audiovizuálnej produkcie, môžeme sa obracať jedine do tej časti súkromného sektora, kde tieto zdroje reálne existujú, v spojení so šírením a používaním audiovizuálnych diel. Takáto konštrukcia zdrojov fondu v tejto súvislosti nie je neprimeraným zásahom do podnikateľského prostredia v oblasti televízneho vysielania a už vôbec nie jeho ohrozením. Poskytovanie licencií na televízne vysielanie a registrácie na retransmisiu je u nás stále spojené s relatívne malými správnymi poplatkami, z ktorých nie je možné vytvoriť reálny podporný fond. Aj preto sme presvedčený, že navrhované príspevky do fondu neprinesú ohrozenie súkromného vysielania na Slovensku, ale vytvoria predpoklady na reálnu spoluúčasť vysielateľov a prevádzkovateľov retransmisie na vytváraní nových hodnôt v slovenskej audiovizuálnej kultúre. V súvislosti s požiadavkou vysielateľov hľadať spoločenskú dohodu o všeobecnej podpore slovenskej kinematografie mi dovoľte pripomenúť, že skutočnú dohodu nemožno hľadať iba v deklaráciách, ale najmä v konkrétnych krokoch a v konkrétnych riešeniach. Riešenie prostredníctvom navrhovaného fondu je také, na ktorom sa môžu zúčastňovať a, zdôrazňujem, o ktorom môžu spolurozhodovať všetky zúčastnené zložky prostredníctvom reálnej podpornej činnosti. Bude, samozrejme, potrebné pre všetky postupne hľadať konkrétne riešenia pre minimalizáciu negatívnych dopadov navrhovaných príspevkov do fondu. To je však možné iba prostredníctvom iných zákonov a iba potom, ako bude tento fond vytvorený. Jedným z nich je aj zákon č. 366/1999 Z. z. o daniach z príjmov v znení neskorších predpisov, ktorý v § 24 ods. 3 písm. e) definuje ako daňový výdavok aj príspevok právnickým osobám, ak táto povinnosť vyplýva zo zákona. Inakšie povedané, znamená to, že ich príspevky súčasne pôjdu do nákladov daňového základu prispievateľov. Zriadením Slovenského audiovizuálneho fondu by nemalo dôjsť k zániku ani k redukcii doterajších zdrojov určených na podporu vzniku audiovizuálnych diel. Skutočne stabilná a perspektívna audiovizuálna kultúra a priemysel môžu v krajine, akou je Slovensko, existovať jedine v spojení štátnych zdrojov, verejnoprávnej televízie a neštátneho fondu s účasťou všetkých, ktorí audiovizuálne diela používajú ako hlavný predmet svojho podnikania. Predložený návrh ne nevyhnutným základom ďalšieho rozvoja slovenskej audiovizuálnej kultúry a priemyslu, a preto si dovoľujem požiadať Národnú radu Slovenskej republiky, aby tento návrh schválila. Ďakujem za pozornosť. J. Migaš, predseda NR SR: Ďakujem, pán minister. Nech sa páči, zaujmite miesto určené pre navrhovateľov. Dávam slovo podpredsedovi výboru pre kultúru a médiá poslancovi Jánovi Budajovi a prosím, aby informoval Národnú radu o výsledku rokovania výborov o tomto vládnom návrhu zákona a aby poskytol návrh a stanovisko gestorského výboru. Nech sa páči.